Document ID: 32005L0070

KOMMISSIONENS DIREKTIV 2005/70/EF
af 20. oktober 2005
om ændring af Rådets direktiv 76/895/EØF, 86/362/EØF, 86/363/EØF og 90/642/EØF for så vidt angår maksimalgrænseværdier for rester af visse pesticider i og på korn og visse produkter af animalsk og vegetabilsk oprindelse
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 76/895/EØF af 23. november 1976 om fastsættelse af maksimalgrænseværdier for pesticidrester på og i frugt og grøntsager (1), særlig artikel 5,
under henvisning til Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn (2), særlig artikel 10,
under henvisning til Rådets direktiv 86/363/EØF af 24. juli 1986 om fastsættelse af maksimalgrænseværdier for indholdet af pesticidrester i og på levnedsmidler af animalsk oprindelse (3), særlig artikel 10,
under henvisning til Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager (4), særlig artikel 7,
under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (5), særlig artikel 4, stk. 1, litra f), og
ud fra følgende betragtninger:
(1)
Følgende eksisterende aktive stoffer er blevet optaget i bilag I til direktiv 91/414/EØF: glyphosat ved Kommissionens direktiv 2001/99/EF (6), chlorpropham ved Kommissionens direktiv 2004/20/EF (7) samt bromoxynil og ioxinyl ved Kommissionens direktiv 2004/58/EF (8).
(2)
Følgende nye aktive stoffer er blevet optaget i bilag I til direktiv 91/414/EØF: dimethenamid-P og flurtamon ved Kommissionens direktiv 2003/84/EF (9), propoxycarbazon og zoxamid ved Kommissionens direktiv 2003/119/EF (10), flazasulfuron og pyraclostrobin ved Kommissionens direktiv 2004/30/EF (11), quinoxyfen ved Kommissionens direktiv 2004/60/EF (12) og mepanipyrim ved Kommissionens direktiv 2004/62/EF (13).
(3)
Optagelsen af disse aktive stoffer i bilag I til direktiv 91/414/EØF var baseret på en vurdering af de forelagte oplysninger om de foreslåede anvendelsesformål. Nogle medlemsstater har forelagt oplysninger om anvendelsesformålet i henhold til artikel 4, stk. 1, litra f), i direktiv 91/414/EØF. De foreliggende oplysninger er blevet gennemgået og er tilstrækkelige til, at der kan fastsættes visse maksimalgrænseværdier.
(4)
EF-maksimalgrænseværdierne og de værdier, der anbefales af Codex Alimentarius, fastsættes og vurderes efter tilsvarende procedurer. Der findes et antal Codex-maksimalgrænseværdier for chlorpropham og glyphosat. Der er allerede fastsat EF-maksimalgrænseværdier i direktiv 76/895/EØF for chlorpropham (Rådets direktiv 82/528/EØF (14)) og i direktiv 86/362/EØF, 86/363/EØF og 90/642/EØF for glyphosat (Rådets direktiv 1998/82/EF (15)). De er taget med i betragtning ved fastsættelsen af de maksimalgrænseværdier, der berøres af ændringerne ved nærværende direktiv. Der er ikke taget hensyn til Codex-maksimalgrænseværdier, der vil blive anbefalet trukket tilbage i nær fremtid. De maksimalgrænseværdier, der er baseret på Codex-maksimalgrænseværdier, er blevet vurderet med hensyn til risiciene for forbrugerne. Der er ikke fastslået nogen risiko ved anvendelse af de toksikologiske endpoints, der er baseret på undersøgelser, som Kommissionen har kendskab til.
(5)
I Kommissionens reviderede vurderingsrapporter, der blev udarbejdet med henblik på optagelse af de pågældende aktive stoffer i bilag I til direktiv 91/414/EØF, fastsættes den accepterede daglige indtagelse (ADI) og eventuelt den akutte referencedosis (ARfD) for de pågældende stoffer. Forbrugernes eksponering for fødevarer behandlet med de pågældende aktive stoffer er blevet vurderet efter de gældende fællesskabsprocedurer. Det er desuden sket under hensyntagen til de retningslinjer, der er offentliggjort af WHO (16), og udtalelse fra Den Videnskabelige Komité for Planter (17) om den anvendte metodologi. Det konkluderes, at de foreslåede maksimalgrænseværdier ikke vil medføre overskridelse af ADI eller ARfD.
(6)
For at beskytte forbrugerne mod at blive eksponeret for restkoncentrationer ved uautoriseret anvendelse af plantebeskyttelsesmidler bør der fastsættes midlertidige maksimalgrænseværdier svarende til bestemmelsesgrænseværdien for de pågældende produkt-/pesticidkombinationer.
(7)
Fastsættelsen af midlertidige EF-maksimalgrænseværdier er ikke til hinder for, at medlemsstaterne kan fastsætte midlertidige maksimalgrænseværdier for de pågældende stoffer i henhold til artikel 4, stk. 1, litra f), i direktiv 91/414/EØF og i henhold til dets bilag VI. Fire år anses for at være en tilstrækkelig lang periode til at fastsætte yderligere anvendelsesformål for de pågældende aktive stoffer. Derefter bør de midlertidige maksimalgrænseværdier gå over til at være definitive.
(8)
Det er derfor nødvendigt, at alle maksimalgrænseværdier, der hidrører fra anvendelse af disse plantebeskyttelsesmidler, optages eller erstattes i bilagene til direktiv 86/362/EØF, 86/363/EØF og 90/642/EØF for at muliggøre den nødvendige kontrol med overholdelsen af forbud mod anvendelser af dem og for at beskytte forbrugerne. Maksimalgrænseværdier, der allerede er fastsat i bilagene til disse direktiver, bør ændres. Hvor der ikke tidligere er blevet fastsat maksimalgrænseværdier, bør sådanne nu fastsættes for første gang.
(9)
Glyphosat anvendes som ester eller salt. Når der er tale om glyphosattrimesiumsalt, er restkoncentrationen af trimethylsulfoniumkation ligeledes af toksikologisk relevans. Det er derfor nødvendigt også at fastsætte maksimalgrænseværdier for denne kation.
(10)
Bestemmelserne i direktiv 76/895/EØF om maksimalgrænseværdier for chlorpropham, bør derfor udgå.
(11)
Direktiv 76/895/EØF, 86/362/EØF, 86/363/EØF og 90/642/EØF bør derfor ændres i overensstemmelse hermed.
(12)
De i dette direktiv fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE DIREKTIV:
Artikel 1
I bilag II til direktiv 76/895/EØF udgår oplysningerne vedrørende chlorpropham.
Artikel 2
I direktiv 86/362/EØF foretages følgende ændringer:
1)
Oplysningerne i bilag I til nærværende direktiv vedrørende bromoxynil, chlorpropham, dimethenamid-P, flazasulfuron, flurtamon, ioxinyl, mepanipyrim, propoxycarbazon, pyraclostrobin, quinoxyfen, trimethylsulfoniumkation og zoxamid indsættes i del A i bilag II.
2)
I del A i bilag II erstattes oplysningerne om glyphosat af teksten i bilag II til nærværende direktiv.
Artikel 3
I direktiv 86/363/EØF foretages følgende ændringer:
1)
Oplysningerne i bilag III til nærværende direktiv vedrørende bromoxynil, chlorpropham, ioxinyl, pyraclostrobin, quinoxyfen og trimethylsulfoniumkation indsættes i del A i bilag II.
2)
I del B i bilag II erstattes oplysningerne om glyphosat af teksten i bilag IV til nærværende direktiv.
Artikel 4
I direktiv 90/642/EØF foretages følgende ændringer:
1)
Oplysningerne i bilag V til nærværende direktiv vedrørende bromoxynil, chlorpropham, dimethenamid-P, flazasulfuron, flurtamon, ioxinyl, mepanipyrim, propoxycarbazon, pyraclostrobin, quinoxyfen, trimethylsulfoniumkation og zoxamid indsættes i bilag II.
2)
I bilag II erstattes oplysningerne om glyphosat af teksten i bilag VI til nærværende direktiv.
Artikel 5
1. Medlemsstaterne vedtager og offentliggør senest den 21. april 2006 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
De anvender disse bestemmelser fra den 21. april 2007.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 6
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 7
Dette direktiv er rettet til medlemsstaterne.
Udfærdiget i Bruxelles, den 20. oktober 2005.

Labels: 17
20
0
3
6